Пшыналъэ — дунейгъэдахэ!
Адэжь хэкум, лъэпкъ хабзэм, анэдэлъхубзэм яхуэщIын хуей пщIэ-нэмысыр къэзыIуэтэф пшыналъэхэр жэпуэгъуэм и 1-м Профсоюзхэм ЩэнхабзэмкIэ я унэм щагъэIуащ пшынэм хуэIэижьу, хуэIэсэу, хуэIэкIуэлъакIуэу Кавказ Ищхъэрэм диIэ щIалэгъуалэм. «Пшынауэ уджыр» зэхашат Къэбэрдей-Балъкъэрым, Адыгейм, Осетие Ищхъэрэ-Аланием, Тыркум я пшынауэ пажэхэм.
Адыгейм щыщ пшынауэ Iэзэ ЛIыбзу Аслъэн.
ЗэрытщIэщи, а макъамэ Iэмэпсымэр пасэм нэхъыбэу зыгъэбзэрабзэу щытар цIыхубзхэрщ, ауэ ди зэманым щIалэхэм ар нэхъ я Iэпэгъу хъуащ. А Iуэхум езым и щхьэусыгъуи и фIагъи хэлъыж къыщIэкIынщ. Шэч къызытумыхьэнырщи, зы гуфIэгъуэ зэхыхьи, пшыхьи ар хэмытмэ, екIуу екIуэкIыркъым, джэгур мыхъуауэ, гуфIэгъуэри зэхэмышауэ къыпщохъу. ЖаIэ хабзэщ: адыгэ пшынэр бзэрабзэмэ, къуалэбзу макъыу зэщIэкIмэ, гуфIэгъуэм цIыхухэр къыхуреджэ.
Аращ я мурадари Нэхущ Чэримрэ Лосэн Тимуррэ «Пшынауэ уджыр» япэу щызэхашэм. Гъатхэ лъандэрэ щымыIа мы пшыхьым хуэзэшауэ цIыхухэр уэру къекIуэлIат. Ахэр зэрыщыгугъауэ пшыналъэхэм щIагъэдэIуащ, жанхэм я лъэгу щIагъэплъащ, шыкIэпшынэри хуагъэзууащ.
— «Пшыналъэр бгъунлъэмэ, лъэпкъыр мэукIытэ», — жиIэгъащ ПащIэ Бэчмырзэ. Зи пшыналъэм хэмыщIын, лъэпкъкIэ укIытэгъуэ къызылъыкъуэмыкIын Тхьэм дищI, — жиIащ Нэхущ Чэрим пшыхьыр къыщызэIуихым.
УэрэджыIакIуэ цIэрыIуэмрэ Гумэ Маринэрэ зэдэгушыIэу, уеблэмэ уэрэд едзыгъуэхэр зэдыжаIэу концертыр зэрырагъэкIуэкIыр куэдым зэрагуапэр плъагъурт. Iуэхур Макъамэм и дунейпсо махуэм техуэу къызэрырахьэжьами нэхъ лъапIэж ар ищIырт.
Iэпэпшынэр, шыкIэпшынэр, пшынэр, пхъэтIыркъ-пхъэцIычхэр зыгъэIэрыхуэ «Пшыналъэ» гупым, Иуан БетIал я пашэу, макъамэ телъыджэхэр ирашэжьащ. Гукъыдэжыр къиIэту къафэ дахэ абыхэм къыкIэлъигъэкIуащ пшынауэ Iэзэ Гуэнгъэпщ Артур. Сыт щыгъуи щIэщыгъуэу дызыщIэдэIу и макъамэхэр игъэIуащ КъБР-м, КъШР-м, Адыгейм щIыхь зиIэ я артист ЛIыбзу Аслъэн. «И зыхуэпэкIэри, и пшынэри, и макъамэри зокIупс», — жаIэрт къызэхуэсахэм, ар утыку къыщихьэм и деж.
Хэхэсу къэхъуами, зи пшыналъэ, зи бзэ, зи напэ зыхъумахэм ящыщщ пшыхьым зыкъыщызыгъэлъэгъуа пшынауэ щIалэщIэ Марем Гокъан. Iэсэлъасэу, зэпIэзэрыту ар утыку зэритымкIэ пщIэ зыхуигъэщIырт, и макъамэми узыIэпишэрт. Езым зэхилъхьа къафэхэм и пшынэмкIэ еуащ Лыджыдэ Алий. Концертым кърагъэблэгъа балъкъэр щIалэ Малкаров Мурат и ныбжьэгъу Жашуев Бэшир и дэIэпыкъуэгъут — а тIум ягъэIуащ иджырей зэманым пэгъунэгъу макъамэ хьэлэмэт. ЩIалэ къамылыфэ, зэкIуж, пшынэр щигъэбзэрабзэкIэ гум хигъэхьэу, езыр нэщхъыфIэу — псори хэлът кIахэ щIалэ Мыш Азнаур. «ЗэхуэкIуэ» къафэм ЛIыбзу Аслъэн къыщытригъазэм, «Афэрым, ди пшынауэхэ!» псалъэхэр пэшым къыщIэIукIащ.
Зы хьэщIэм адрейр фIэигъуэу, зызэрахъуэкIыу, тIэу-щэ къихьэгъуэ зылъысахэри яхэту пшыхьыр дахэу ирагъэкIуэкIащ. ХьэщIэ нэхъ лъапIэ дыдэу къыщIэкIат Осетие Ищхъэрэ — Аланием къикIа пшынауэ IэкIуэлъакIуэ Дзуцев Сослъэн. Ар утыку къыщихьам хуаIэта Iэгуауэшхуэм къигъэлъэгъуат ар ди щIалэхэми ещхьу зэрыцIэрыIуэ дыдэр, ди щIыпIэми фIыуэ зэрыщалъагъур. Зыкъэзумысыжынщи, сэ сриукIытэжат ар мащIэу фIэкI зэрызмыцIыхум. Гумэ Маринэ къызэхуэсахэр щигъэгуфIыкIащ мыгувэу Дзуцевым и концерт Налшык зэрыщекIуэкIыным и хъыбарым.
Пшыхьым и курых хъуат пшынауэхэм я уджыр. Хабзи бзыпхъи зыхэплъагъуэ теплъэгъуэм гур хигъахъуэрт. Пшынэбзэр зыгъэшэрыуэ мыпхуэдэ щIалэхэр лъэпкъым и напэщ, и набдзэщ.
БАГЪЭТЫР Луизэ.
